У коло, синци!
У коло, синци!

У коло, синци, 
Ко ће да мре! 
Шаре о бедра, 
Злотвор нас тре! 
Вали се дижу — 
На отпор сви!
Срби смо, браћо, 
Срби смо ми!

Пехари красе 
Српски нам сто, 
У слогу пијте, 
Свето је то! 
У руке пехар! 
На искап сви! 
Србин си, брате, 
Српски ми пиј!

Бити и пити, 
Свето је то! 
Марко је пио 
На ока сто; 
Марко је мин'о, 
Збриса га ноћ — 
Посестра оста, 
Помоћ ће доћ'!

Цер се зелени 
— Милошев дом —
Сокола легло, 
Јуначки гром, 
Не труне Милош, 
Борави сан, 
На суђен браћи 
Доћи ће дан!

Страхиње слава 
Хори се свуд, 
Јуначка слава, 
Јуначки труд, 
Јунаци стари 
Грунуће сви, 
Србин за своје 
Када узмри.

У пехар лијте 
Виновни сок, 
Напијте српски, 
Пити је рок! 
Груди се диме, 
Срце нам вре — 
Лађано вино
Бриге нам тре.

Напиј се, сркни, 
Окваси брк, 
Вино се црни, 
И ти си мрк! 
Гун'о си? — Тако! 
У коло сад! 
У море бриге, 
Болове, јад!

У коло, коло, 
У коло, хеј! 
Немој на тебе
Да пане греј! 
Српско је коло, 
Српски је рес, 
Српски је венац, 
Српски је трес.

Но немој, брале, 
Да си ми блед! 
Напиј се, гуни, 
Не квари ред! 
Повуци, плани, 
Рикни к'о гром, 
Захори,груни, 
Освети дом!...

Напомене 

 Ова песма је први пут објављена у часопису Даница, 1861 бр. 14.

Извори 

 Милорад П. Шапчанин: Целокупна дела, Књига прва, страна 9-12. Библиотека српских писаца, Народна просвета.

Поезија Милорада Поповића Шапчанина
Милорад Поповић Шапчанин